Papersnake/gushiwen huggingface dataset:
陈老画牛
赵汝绩（宋代）

老融弃发逃于禅，胸藏丘壑身林泉。
时拈寸草幻墨汁，惨淡咫林生风烟。
尤工画牛古绝比，不特形似真神全。
平生知己一攻愧，惜墨如命诗犹传。
至今鄞人怀片纸，如护圭璧珠玑然。
陈生少壮曾入室，妙处已觉墙及肩。
岸痕树影彷佛地，云阴雨气冥蒙天。
寒禽立背渡浅水，野葑没足行淤田。
砺角思斗力居尾，倚木揩痒势拥前。
或沿草径逐群去，或傍茅檐抱犊眠。
如何尽得此态度，前身想住桃林边。
世人贵耳不贵目，呜呼此画空尔妍。
我方求之不论钱，卷收更阅三十年。
欲寻此老不可得，摩挲陈迹方争怜。
和区逵鸿见示村居之作 其一 东庄
霍与瑕（明代）

行乐复行乐，东游得此庄。逢春多逸兴，近水有幽香。

绿柳风初暖，青梅味可尝。冰山成的事，何处问金张。
此君室 其四
方蒙仲（宋代）

清福造物悭，数竿自超俗。苦觅渭滨封，万此岂有足。
句
朱升（宋代）

半坞烟霞金世界，一堂风月玉壶秋。
送康洗马归滑州
韩翃（唐代）

腰佩雕弓汉射声，东归衔命见双旌。青丝玉勒康侯马，

孟水金堤滑伯城。腊雪夜看宜纵饮，寒芜昼猎不妨行。

怀君又隔千山远，别后春风百草生。
送李元藻入浙三首
赵蕃（宋代）

我作长沙客，诸公多与游。
闻风亦云旧，识面怅无由。
忽辱高轩过，仍蒙古句投。
偶从旁舍去，不办小淹留。
游白龙山
蒋静（宋代）

驻马白龙山，拂石青松下。云从潭底生，风向松枝洒。

风云了无心，聊随白龙化。勿谓风云扰，中含闲暇者。
横阳草堂次谢叠山韵
张以宁（明代）

迤逦中州二水回，参差杰阁五云开。
银钩透壁诗人去，铁笛裂岩仙客来。
竹度蝉风凉白帢，松翻鹤露泻清杯。
何时夜半梅花月，溪上吟篷带雪推。
龙游道中三首 其二
赵蕃（宋代）

山连远近惨澹，水合东西渺瀰。旧说诗中有画，今成画里寻诗。
贺丹山家兄得子和梁越狂邦宪韵
方献夫（明代）

江湖十载泛轻舠，正好庐山隐蒯鳌。更信宦途连弟拙，惟应门第待渠高。

英姿渐见能涂壁，佳器悬知陋续骚。他日奎躔联紫气，凤翎麟角冠时髦。
送止言澹归两公先入栖贤
释今镜（明代）

俱出烽烟外，深山随所之。溪声初洗耳，雪色动扬眉。

草没安禅稳，人稀乞食迟。茅茨宽结构，待我隔秋期。
秋兴
章康（宋代）

有客凋双鬓，吟秋费几诗。
天高鸟去疾，云薄雨来迟。
日落山川迥，风回草木悲。
追寻十年事，伫立独多时。
席上分题得长字
彭汝砺（宋代）

肥上相逢各异乡，笑歌犹得慰参商。人心未尽文章乐，马首还趋道路长。

鹤发久堙宗庙器，荷衣行觐赭袍光。功名自有天时在，更尽林边酒一觞。
家居杂诗
陈僖（清代）

半厦茅堂一亩田，恬然高卧便登仙。禅心坐我蒲团日，髀肉输人壮盛年。

疏懒不歌招隐赋，经营欲办买山钱。长林未识何时遂，露湿新秋听晚蝉。
和琴志
吴庆坻（清代）

云外匡君宅，山中《梁父吟》。娱亲得高寄，报国矢初心。

厝火颠危局，虚车著作林。此邦关学盛，谁与振元音。
陪曾延之泛舟历湖至苦竹寺次韵陈致君席上所赋
李之仪（宋代）

已凉时节未霜前，十里平湖共酒船。岩岫涌寒清澈水，芰荷翻浪绿连天。

百年过眼真聊尔，一笑投怀岂适然。独有黄花似回避，定缘红粉不能先。
看花回（和赵智夫韵）
蔡伸（宋代）

夜久凉生，庭院漏声频促。念昔胜游旧地，对画阁层峦，雨余烟簇。新诗暗藏小字，霜刀刊翠竹。携素手、细绕回塘，芰荷香里彩鸳宿。

别后想、香锁腻玉。带围减、钟宽金粟。虽有鳞鸿锦素，奈事与心违，佳期难卜。拟解愁肠万结，唯凭尊酒绿。望天涯断魂处，醉拍阑干曲。
平生八见女而存者五人比又得女少稷作诗宽次
韩元吉（宋代）

渐老思似续，抚怀良惘然。
空余岁寒心，凛凛松柏坚。
平生孔明妇，贫贱房且专。
生女不生男，造物宁我偏。
娈彼五娇儿，弄瓦相随肩。
人言可御盗，无乃缪以千。
囊金不办嫁，择婿那敢全。
今年又增一，比比安求旃。
觉贫与觉富，可笑还可怜。
向来两童乌，泡幻随变迁。
应门固未计，畴复与我玄。
我家岂无人，文章绍编笺。
经心不能释，欲语气已填。
筮言晚当见，默祷资明蠲。
行年且四十，那得慰眼前。
陶公谓胜坻，此论吾师焉。
舒宣傥可待，弓裘犹足传。
今者事方殷，烦君费诗篇。
君诗妙难敌，巨刃迎小鲜。
炯炯明月珠，一一照眼圆。
吁嗟人生事，岁月如奔川。
岂不舍我忧，熊罴梦丰年。
蓬门亦何祥，但见巾帨悬。
会当亦添丁，荷锄赋归田。
老妻鼓掌笑，子意将谁愆。
须知百男恶，未若一女贤。
矧子四壁空，盖头无尺椽。
儿女分所定，底用相鑱鐫。
尚应具扁舟，江湖穷泝沿。
为君聘络秀，椎牛事烹煎。
句
晃逈（宋代）

安得大金柅，制彼日月轮。
免同流水车，今人续古人。
和傅山父小园十咏
李曾伯（宋代）

一室扫除才斗许，几番醉梦与梅清。
琱戈翠节成可事，纸帐蒲团了此生。
奉和新卜城南郊居得与卫右丞邻舍，因赋诗寄赠
权德舆（唐代）

上宰坐论道，郊居仍里仁。六符既昭晰，万象随陶钧。

旭旦下玉既，鸣驺拂车茵。轩窗退残暑，风物迎萧辰。

山泽蜃雨出，林塘鱼鸟驯。岂同求羊径，共是羲皇人。

石君五曹重，左户三壤均。居止烟火接，逢迎鸡黍频。

大方本无隅，盛德必有邻。千年郢曲后，复此闻阳春。
孚舟亭新成赋十绝
方回（元代）

向来人唤老梢工，解使帆樯八面风。
今日钓鱼亦无力，劣能听雨卧船篷。
送野庵南行参访
王星室（清代）

与君分手际，是我断肠时。溪碧水声咽，柳青风色悲。

片帆烟上转，孤影月中随。一衲余无累，飘然任所之。
清心堂
杨蟠（宋代）

前后坐亭上，饮水皆自持。
其间贤太守，谁复畏人知。
送史主簿之鄂就辟
乐雷发（宋代）

囊中秋卷逼唐贤，门外侯芭问太玄。
才大岂堪栖枳棘，官清应只友兰荃。
湘行又泛君山月，淮绩曾冲赤壁烟。
拟借从君新句看，试寻黄帽寄纲船。
题画扇
陈恬（宋代）

万里稻粱高兴，谁将出入君怀。
已讶天边月上，更疑蘋末风来。
杂题九首 其三
司空图（唐代）

不须频怅望，且喜脱喧嚣。亦有终焉意，陂南看稻苗。
梅花十绝答石塘二林
刘克庄（宋代）

少狂籍草共追欢，铁笛横吹到夜阑。
老怕画檐风露冷，不如吹烛隔窗看。
正月庚申朔
楼钥（宋代）

春来节物一番新，今岁仍逢腊里春。
莫讶连宵清不寐，只缘守岁守庚申。
紫溪庄舍读癸丑壁间旧题转眼忽十八年同游十
刘学箕（宋代）

屈指友于，祗今存几。
自仲之去，失此奇伟。
言不腾情，心旌愤悱。
哀哉苍天，雨泪如洗。
高阳台·除夜
韩疁（宋代）

频听银签，重燃绛蜡，年华衮衮惊心。饯旧迎新，能消几刻光阴。老来可惯通宵饮，待不眠、还怕寒侵。掩清尊。多谢梅花，伴我微吟。
邻娃已试春妆了，更蜂腰簇翠，燕股横金。勾引东风，也知芳思难禁。朱颜那有年年好，逞艳游、赢取如今。恣登临。残雪楼台，迟日园林。
次韵曹教谕见寄 其二
黄玠（元代）

蹀躞双远游，独绕庭中树。与世欲并臧，行行迷所遇。

有客吹洞箫，如泣亦如诉。花月满良宵，如何此虚度。
吾庐东北皆修竹茂林羽族来栖者不可数计感而
陆游（宋代）

遶舍皆茂林，万数栖鸟雀，诘旦辄争鸣，未暝纷已泊。
清阴交欲暗，丹实熟可啄。
吾庐少人迹，媿尔肯见托。
虽无惠养德，亦免弹射虐。
结巢俯可窥，淳风今岂薄！
京口野望
汪元量（宋代）

傍岸人家插酒旗，受降城下客行稀。
南徐白昼虎成阵，北固黄昏鸦打围。
乱后江山元历历，愁边杨柳极依依。
櫂歌渔子无些事，网得时鱼换酒归。
赋得游人久不归（一作刘孝孙诗，又作贺朝清）
贺朝（唐代）

乡关眇天末，引领怅怀归。羁旅久淫滞，物色屡芳菲。

稍觉出意尽，行看蓬鬓稀。如何千里外，伫立沾裳衣。
题巴州光福寺楠木
严武（唐代）

楚江长流对楚寺，楠木幽生赤崖背。临谿插石盘老根，

苔色青苍山雨痕。高枝闹叶鸟不度，半掩白云朝与暮。

香殿萧条转密阴，花龛滴沥垂清露。闻道偏多越水头，

烟生霁敛使人愁。月明忽忆湘川夜，猿叫还思鄂渚秋。

看君幽霭几千丈，寂寞穷山今遇赏。亦知钟梵报黄昏，

犹卧禅床恋奇响。
一落索
晁端礼（宋代）

道著明朝分袂。早眉头攒翠。不言不语只偎人，满眼里、汪汪地。

向道不须如此。转吞声饮气。一团儿肌骨不禁春，甚有得、许多泪。
胜仲少卿公岩桂并诗二绝用韵和之
郑刚中（宋代）

秋桂荷君亲拍赠，倾盘高插傍胡床。
儿童谩自温金鸭，三日炉金不敢香。
魏十四侍御就敝庐相别
杜甫（唐代）

有客骑骢马，江边问草堂。远寻留药价，惜别到文场。
入幕旌旗动，归轩锦绣香。时应念衰疾，书疏及沧浪。
大同路石佛谷过啼哭岭
蓝仁（明代）

云京石寺游，西北上丰州。山险为啼哭，路艰成阻脩。

闻名心已碎，未见泪先流。万里江南客，那堪过岭头。
王察院挽词二首
陈师道（宋代）

良贵官何与，长年死不亡。
身须御魑魅，气已慑豺狼。
不尽胸中蕴，犹堪地下郎。
岂惟吾道庆，编简亦辉光。
过定香寺
汪藻（宋代）

雨痕狼藉龙挂虚，风林岑蔚枭哺雏。一川窈窕水云国，百家世世封樵渔。

钟来木杪知有寺，杖藜起踏苍烟孤。溪山清明搀楚尾，台殿倾圮存唐馀。
燕子
刘子翚（宋代）

燕子何光彩，飞飞引众雏。
营巢终老章，解语只含胡。
贺厦恩非浅，焚宫祸亦殊。
寥寥鸿鹄志，嗟汝岂能俱。
感怀用苏文忠公寄晁美叔韵
阿桂（清代）

少小重意气，局蹐訾前贤。惟知一往乐，谁能计万全。

而今衰老矣，狂直多弃捐。心迹聊自慰，功成付与天。

百忧如猬集，扰扰白发年。虽廑生还想，宁知口碑传。

胡不赋《归去》，恣意穷芳鲜。松竹荫我庐，朝昏饱云烟。

泾渭自清浊，美丑何憎妍。不见亦不闻，幽谷长日眠。

撷彼南山茶，松枝活火煎。一瓯涤内热，快意耽静便。

岂必觅丹砂，妄与神仙缘。醉乡亦复好，遑惜囊无钱。
题张应之县斋
欧阳修（宋代）

小官叹簿领，夫子卧高斋。
五斗未能去，一丘真所怀。
绿苔长秋未，黄叶堆空阶。
县古仍无柳，池清尚有蛙。
琴觞开月幌，窗户对云崖。
嵩少亦堪老，行当与子偕。
游邓伟南园林
陈瑸（清代）

烟火绝人处，绿云摇翠阴。微风啼鸟缓，细雨落花深。

径曲苔黏屐，潭空月印心。市朝尘壒集，雅趣羡园林。
望江南
蔡真人（金朝）

阑干曲，红扬绣帘旌。花嫩不禁纤手捻，被风吹去意还惊。眉黛纤山青。
铿铁板，闲引步虚声。尘世无人知此曲，却骑黄鹤上瑶京。风冷月华清。
秋夕池上
宋祁（宋代）

楚江枫老树无烟，池上悲秋一惘然。
素蚌虧盈长伴月，戏思南北各依莲。
风驱野燐寒争出，露警皋禽怨不眠。
伏槛临流未成下，紫荷声外转珠躔。
夏重谈金陵旧事
唐孙华（清代）

金陵昔丧乱，炎运值摽季。忽从大梁城，仓皇走一骑。

偶窍藩邸大，自言某王嗣。贵阳一奸人，乘时思射利。

奇货此可居，何暇论真伪。卜者本王郎，矫诬据神器。

遂修代来功，超逾登相位。权门辇金帛，掖庭陈秘戏。

江表张黄旗，王气销赤帜。偷息仅一年，传闻有二异。

北来黄犊车，天表自英粹。杂问聚朝官，瞠目各相视。

遥识讲臣面，备言宫壶事。诸臣媚新君，谁肯辨储贰。

争效隽不疑，竞指成方遂。泉鸠无主人，束缚乃就吏。

复有故宫妃，飞蓬乱双髲。自云丧乱时，仳离中道弃。

生子已胜衣，壮发犹可数。不望昭阳恩，不望金屋置。

愿一见大家，瞑目甘入地。上书欲自通，沉沉力阍閟。

诏付掖庭狱，见者为垂泪。不如厉王母，衔愤早自刺。

只缘当璧假，翻招故剑忌。诚恐相见非，泄此踪迹秘。

灭口计未忍，对面谅馀愧。鸟兽有伉俪，豺虎知乳孳。

岂独非人情，捐弃恩与义。嬴吕及马牛，秦晋潜改置。

皆从胎孕中，长养崇非类。未闻妄男子，僣盗出不意。

龙种乞为奴，狐假得暂恣。兹实众口传，曾见遗老记。

疑事终阙如，庶听来者议。
满庭芳 和盛吟皋感赋原韵
潘榕（清代）

半盏新醪，十年旧事，醉里残梦难寻。蝉哀蛩怨，都伴我愁吟。

漫向穷途洒泪，堪怜那、煮鹤焚琴。休提起、酬恩感遇，一饭说淮阴。

沧桑经劫后，几番吊古，几度悲今。把宫弦正调，变了商音。

小隐何须问世，闲云懒、出岫无心。君知否、金人有诫，缄口是良箴。
天津桥南山中各题一句
李益（唐代）

野坐分苔席， ——李益

山行绕菊丛。 ——韦执中

云衣惹不破， ——诸葛觉

秋色望来空。 ——贾岛
辨道歌
苏轼（宋代）

北方正气名祛邪，东郊西应归中华。
离南为室坎为家，先凝白雪生黄芽。
黄河流驾紫河车，水精池产红莲花。
赤龙腾霄惊盘蛇，奼女含笑婴儿呀。
十二楼瞰灵泉洼，华池玉液阴交加。
子驰午前无停差，三田聚宝真生涯。
龟精凤髓填谽谺，天地骇有鬼神嗟。
一丹休别内外砂，长修久饵须升遐。
肠中澄结无余祖，俗骨变换颜如葩。
哀哉世人争齿牙，指伪为真正为哇。
轻肥甘美形骄奢，谲诡诈妄言矜夸。
游鱼在网兔在罝，一气顿尽犹呕哑。
余生所托诚栖槎，九原枯髀如乱麻。
胡不断众如镆邪，空与利名交撑拏。
胡不腾踏如文騧，可惜贪爱相漫洿。
真心道意非不嘉，餐金闲暇非虚哗。
何须横议相疵瘕，众口并发鸣群鸦。
安知聚散同鱼虾，自缠如茧居如蜗。
日怀嗔喜甘笼笯，其去死地犹猎豭。
吾恨尔见有所遮，海波或到惊井蛙。
乌轮即晚蟾影斜，吾时俱睹超云霞。
赠程厚孙时为厚孙作书与汪容甫定交
黄景仁（清代）

繄余抱黯陋，研弄鲜精业。横陈抚遗经，诘屈口先嗋。

问解嗤俗儒，鲰论何哮呷。识字得未曾，异同先摭扱。

赪颜强师承，抱膝未见韐。细或吹牛毛，纡或旋螺甲。

虚或逃芒荒，挺或走偪狭。亦藉坐泥蟠，铿响谁与擖。

何如返崇山，沈冥守云匣。何如老秦壁，甓甃任颓压。

虽然千百年，名义固非乏。缅维两汉英，纷纶工羽翣。

名象微言该，训诂精理洽。下际闽洛彦，阐圣在心法。

亦坐门户烦，孽庶相攻劫。所贵观其通，不废如裘袷。

亦如导支流，纳浸须启闸。亦如冶洪炉，金沙融一霎。

谁为同心言，痒处与搔搯。迩来遘程子，高谈快倾峡。

为儒有家世，此任在肩胛。杰视卓不群，雄步坦无跲。

觇所下帷处，望气巳为愶。百城富拥桓，万轴架盈邺。

时出金石啸，声发不能欱。遐哉作述心，旷世若呼𣣲。

告我独学难，业成资辅夹。奈何威凤资，友我等凫鸭。

我识江都汪，投分差可恰。匪特经无双，群言共贯插。

平时气炎炎，可望难可狎。论文忽幽渺，境拟月寒峡。

遂与俗殊尚，狂名纷喋喋。知君求友殷，招来为飞劄。

文陈各挽强，敌勍两无怯。我为壁上观，目定不及眨。

名山让公等，吾行荷锄锸。
辛亥夏赴邳州桃源决事感作 其二
施曜庚（清代）

捧檄长征正麦秋，利民愧少郑陂谋。舟车往复三千里，明月清风伴我游。
蟹眼泉
屈大均（明代）

蟹眼双瓶只十钱，挑来大北白云边。一城争饮因甘冽，不道仙羊有别天。
早梅寄周纯臣
蔡沈（宋代）

秋风日日吹芳草，山北山南迹如扫。
江梅一夜暗将春，疏影横斜水边道。
道逢驿使江南归，袖中袖出天香老。
英姿独步霜雪中，清癯只为风流早。
与生上人
胡仲参（宋代）

久住深山里，相忘物外形。
逢人出好语，入定掩残经。
古字碑成轴，名诗榜作屏。
欲知祖师意，柏树在中庭。
和刘仲素鸡鸣山
陆深（明代）

步入招提境，下方秋水浮。雪深枯壁定，云绕远江愁。

钟伴黄昏去，泉依白石流。共僧分一榻，十日不梳头。
送琴柯弟之河中官署
叶令仪（清代）

不敢留行楫，高堂望尔回。全家蒲坂隔，一棹秣陵开。

归梦云千里，离愁酒一杯。昨宵风雨夕，楼外雁声哀。
送吕霞卿吕当世弃用而出家今为道士
周紫芝（宋代）

得钱梦秽用梦尸，等为臭腐焉用为。世人爱用如爱命，君独弃用如弃泥。

道人胸中少荆棘，一色但种枣与梨。华名自毁不足取，高位疾颠无乃危。

鱼须忽复入君手，三命循墙急须走。朝持玉磬诵琅函，夜着黄冠朝北斗。

天上云车久未来，壶中日月空长久。吴山楚泽两西东，与子一笑殊匆匆。

会当握手五百载，摩挲金狄还相逢。
过谢家塘少时故居感作六章 其五
姚燮（清代）

握手重童侣，卓杰皆成人。近以相见疏，谈笑逾匿亲。

故老似霜萚，凋谢惊鲜存。髡髴杖履来，命侍风雨樽。

当年秋宴堂，散漫惟羊豚。隔囿柴桑篱，菊萎树多髡。

还怜彭泽翁，后起无贤孙。盛衰有微意，唏嘘焉忍陈？
为周都尉题沈石田画
程敏政（明代）

不见姑苏老沈郎，披图疑在石田庄。眼看雪乳春酲解，手拂云田午坐凉。

高柳似填山下缺，奇峰如出镜中妆。草庭都尉能珍鉴，何日重开宝绘堂。
糖多令 寿王肯堂
张伯淳（宋代）

前日是中秋。婵娟为我留。画图间、主劝宾酬。忙处偷闲谁得侣，真意度，淡交游。薇省老参谋。三台一举头。鲁祥麟、憎重儒流。今岁彩衣还有伴，方衮衮，庆公侯。
白莲池
王之道（宋代）

白莲如玉人，高洁谢脂泽。
圆荷作翠盖，掩映秋水碧。
小亭日相对，无言倚轻策。
偈颂一百零二首 其十四
释绍昙（宋代）

撼茶树，偷笋去。角虎出林，铁蛇横路，毒气炎炎如火聚。

眨上眉毛见得亲，灵迹不在猿啼处。
雨中书事
寇准（宋代）

一雨起前浦，霏微向暮秋。
谁方眠钓艇，我独在江楼。
山晦峰峦隐，烟凝岛屿幽。
何当见晴旭，一得泛回舟。
盘隐陆别驾楼居 其一
释居简（宋代）

别浦潮生玉一痕，倚阑目送渡江云。宝莲秀色连秦望，商略风烟到十分。
鲍防《云门寺济公上方偈序》 缺名《澡瓶偈》
浙东众诗人（唐代）

灵圆取相，尘垢是澡。定水清净，救彼热恼。
忍草庵题壁三首 其三
王季珠（清代）

偶缝破纳拾残霞，更汲珠泉煮好茶。漫道空山无色相，碧云黄叶院门赊。
元应善利真人祠
唐仲友（宋代）

吹笙洛阳道，邂逅浮邱公。
方瞳一莫逆，精思嵩高峰。
剑舄我何有，飞驭凌刚风。
时闻凤凰鸣，隐隐丹霞中。
和佥判建平书怀 其二
虞俦（宋代）

箕敛陈逋不问年，里胥促迫政骚然。关讥在野重为阱，敢望公家不税廛。
降真室
白玉蟾（宋代）

琼钟发响彩旛飞，窗外青乌半夜啼。
松竹无言争地静，星辰可摘觉天低。
黄云屋角腾金辇，素月檐头放玉梯。
稽首紫皇初宴罢，步虚声断乞刀圭。
高宗郊前朝献景灵宫二十一首 其十一 圣祖位酌献用《祖安》。御制。
郊庙朝会歌辞（宋代）

瑶源诞启，玉牒肇荣。覆育群有，监观圆清。酒醴既洽，登荐惟诚。

无有后艰，骏惠云仍。
木兰花令
黄庭坚（宋代）

黔中士女游晴昼。花信轻寒罗袖透。争寻穿石道宜男，更买江袖双贯柳。

竹枝歌好移船就。依倚风光垂翠袖。满倾芦酒指谐围，相守与郎如许寿。
下第有感
邵谒（唐代）

古人有遗言，天地如掌阔。我行三十载，青云路未达。

尝闻读书者，所贵免征伐。谁知失意时，痛于刃伤骨。

身如石上草，根蒂浅难活。人人皆爱春，我独愁花发。

如何归故山，相携采薇蕨。
夏日即事 其三
李经述（清代）

接屋疑牵岸上舟，此中偃仰百无忧。人生原自多磨蝎，野处何妨学饭牛。

苍白惯看片云幻，输赢又报一枰收。冰丸风鲊无庸设，胸次萧然本似秋。
读番禺张南山大令听松庐诗钞服其五言律之妙因题一首以仿佛其诗境云
彭蕴章（清代）

仙山鹤一声，子晋下吹笙。碧月破天出，白云随地生。

鸿毛轻太华，杯勺吸沧瀛。采药人间侣，金丹鍊不成。
和东坡石炭 其二
张佩纶（清代）

君不见塞南童土樵采断，樵子号寒衣至骭。方筐拾得马通归，流人翻取名香换。

我观广莫山宛延，上者金银下瑞炭。单于不知利有孔，但逐水草牛羊散。

土人然石火风腥，夜气神苗更谁看。五千山荣杂代貉，莫笑岩顽与石悍。

人居未稠地宝閟，谁迁程卓业冶锻。鹁鸪斑斑胡桃文，贵官烧木论条段。
即事二首
郑刚中（宋代）

雨和山色得能好，风揽梅花个样香。
本是吴侬归不早，青鞋天遣踏诸方。
次韵和孔周翰侍郎洪州绝句十首 其九
郭祥正（宋代）

可怜一雨洗焦枯，卷尽浮云日上初。独倚高楼聊写望，骨清神爽欲凌虚。
次韵罗正之提刑见寄
邹浩（宋代）

天边故人赠明月，恍惚如临沧海阔。几年麈尾阻清谈，一日中肠宽百结。

钟君骨朽谁能琴，流水高山犹到今。平生宫徵愧伯牙，邂逅夫子还知心。

相期端欲追前古，诸事斯言逃责数。青云穷达岂须论，廊庙由来齐子午。
济川亭送客
黎民袖（明代）

一尊亭上欲淹留，无那征人速去舟。把酒相看浑难语，愁心空自逐江流。
偶成
李弥逊（宋代）

蘧然真梦午钟回，独倚风轩数落梅。
鼻观得香无处觅，僧空寂寂定初开。
杨柳枝词
崔道融（唐代）

雾撚烟搓一索春，年年长似染来新。

应须唤作风流线，系得东西南北人。
春日郊行
释绍嵩（宋代）

芳草斜莆翡翠茵，旧游如梦苦伤神。
寒山带郭穿松路，柳絮梨花寂寂春。
病後暑雨书怀
陆游（宋代）

发毛萧飒疾初平，云物轮囷气未清。
水涨小亭无路到，雨多幽未上墙生。
窗昏顿减雠书课，屋老时闻堕瓦声。
止酒亡聊还自笑，少年豪饮似长鲸。
偈颂三首
释先（宋代）

小林三拜得吾髓，鹫岭拈花一笑新。
莫谓藏身无影迹，月明照见夜行人。
晦日重宴高氏林亭（见《岁时杂咏》）
陈子昂（唐代）

公子好追随，爱客不知疲。象筵开玉馔，翠羽饰金卮。

此时高宴所，讵减习家池。循涯倦短翮，何处俪长离。
和魏签雪诗上赵守
吴芾（宋代）

透户穿帘到眼边，陡惊滕六逞威权。
御寒我独忧无褐，得饱人皆喜有年。
已见欢声腾比屋，好将盛事被丹弦。
此时且莫孤清赏，早晚除书下九天。
长安行
赵蕃（宋代）

东街女儿谁家子，有名籍籍长发市。
不知身失不自回，顾侈金珠炫罗绮。
西街贫女夫何如，年长不见行媒车。
有时视倡独叹息，从之不可翻踌躇。
伤哉彼倡不自丑，顾嘲贫女为牛后。
此时贫女将何言，嫁与不嫁悬诸天。
三月二日醉中快活吟第二笔
陈著（宋代）

看花须少年，老眼如梦然。
人生不满百，动要言及千。
富莫如金不，贵莫如平泉。
其能几何时，回首皆尘烟。
我贫虽到骨，妻孥尚周全。
纵有炊断续，未尝见忧煎。
如此只如此，吾有命在天。
今朝一杯酒，知者谁为贤。
寄宋子环
吴溥（明代）

圣恩宽逐客，不遣过轮台。
谈笑潼关去，云霞仙掌开。
故乡深念汝，远道竟能来。
明日相思处，高秋鸿雁回。
杂曲歌辞。相府莲
佚名（唐代）

夜闻邻妇泣，切切有馀哀。即问缘何事，征人战未回。
瑞鹤仙·晴丝牵绪乱
吴文英（宋代）

晴丝牵绪乱。对沧江斜日，花飞人远。垂杨暗吴苑。正旗亭烟冷，河桥风暖。兰情蕙盼。惹相思，春根酒畔。又争知、吟骨萦消，渐把旧衫重剪。
凄断。流红千浪，缺月孤楼，总难留燕。歌尘凝扇。待凭信，拌分钿。试挑灯欲写，还依不忍，笺幅偷和泪卷。寄残云剩雨蓬莱，也应梦见。
送爆竹潘舍人
韩淲（宋代）

使者归来守岁除，嘉殽应笑去年无。锦囊自是诗无敌，宝带还看骑甚都。

想见颂花方列炬，故将爆竹伴屠苏。祝公茂介春祺去，明日朝元拱御炉。
诉衷情（商调）
周邦彦（宋代）

堤前亭午未融霜。风紧雁无行。重寻旧日岐路，茸帽北游装。

期信杳，别离长。远情伤。风翻酒幔，寒凝茶烟，又是何乡。
别鹤曲
李复（宋代）

碧海漫漫烟雾低，三山风惊别鹤飞。千年华表会能归，不及双乌乘夜栖。

乌来相喜哑哑啼，寒月影移庭树枝。枝上营巢庭下食，追随应笑尘中客。

人生聚散羡双乌，乌若别离头已白。光阴百岁共有几，空有相思泪如水。

因君试写别鹤吟，拂弦欲动悲风起。
流璃河 其一
弘历（清代）

晓鞯十里拥春寒，迤逦龙泉云外看。即景因思成大句，徵文空说彦章竿。
鹧鸪天（次韵陆务观贺东归）
史浩（宋代）

我本飘然出岫云。挂冠归去岸纶巾。但教名利休缰锁，心地何时不是春。

竹叶美，菊花新。百杯且听绕梁尘。故乡父老应相贺，林下方今见一人。
戏题醉仙崖
唐庚（宋代）

谁家翠岭高亭亭，白崖隐起仙人形。仙人昔尝为酒星，乘兴痛饮乾北溟。

五湖一吸聊解酲，江妃丧魄鳌失灵。上帝震怒呵出庭，酡然影落秋山青。

行人几见霜叶零，醉仙醉去不复醒。何须荷锸随刘伶，河沙劫填归冥冥。
闻军士求战甚力作诗勉之
吕本中（宋代）

今春贼来时，军士怖而走。今冬贼来时，决拾揎两肘。

愤然思出贼，不但要死守。仰怀吾君仁，愈觉戎虏丑。

欲以占天心，于焉卜长久。暂劳何足道，富贵要力取。

行看斩贼头，金印大如贼。
游云居寺即景杂咏八首 其三 石井
弘历（清代）

竹树葱翠间，峰腰滃玉乳。山灵泉必灵，名言传自古。

抱珠守苍龙，云气时吞吐。流为功德水，香积悦法侣。

何当合肤寸，遍作春郊雨。
野花
艾畅（清代）

抛却故乡春，远为行役人。野花纷到眼，游子一伤神。

大地同风露，孤根独路尘。名园多弃壤，谁许托栽新。
邺中和崔迈著作
寇准（宋代）

虚室凝愁厌夜眠，长吟静对欲凉天。
梦回故国人空还，望断重凉月自圆。
时泰未能抛组绶，性孤终是忆林泉。
明朝奉诏遐方去，何处烟江寄客船。
同雪公游千顶纪事十首 其五
释函可（明代）

夜来已饱深林气，晓起仍添远壑情。暂撇龙泉邻衲意，爱寻唐代旧钟声。

龛云尚吐将军气，岩石还镌御史名。百丈悬萝千折后，门前峰涌万波生。
暮春
丁鹤年（元代）

杨花榆荚搅晴空，上界春归下界同。蜂蝶纷纷竟何在？独留杜宇怨残红。
安抚开府史丞相诞辰
喻良能（宋代）

一年好处橘初绿，雨后秋容净如沐。
潭潭大府忠孝家。黄堂正奏千秋曲。
挥毫落纸妙卿云，千佛经中蚤致身。
横飞直上九万里，金鱼玉带真天人。
筹边利国知谁似，直节长才堪重寄。
手扶杲日照乾坤，力转洪钧陶品汇。
橐兜戟纛粲煌煌，紫极联休衮绣光。
暂向闽都分帅阃，再归天阙致时康。
鲰生才业等袜线，昔辱甄收今论荐。
喜看太白应长庚，乐颂燕公符玉燕。
旧闻庄叟说太椿，八千为秋八千春。
愿将眉寿同长久，永作王家柱石臣。
题杨次公蕙
苏轼（宋代）

蕙本兰之族，依然臭味同。
曾为水仙佩，相识楚词中。
幻色虽非实，真香亦竟空。
发何起微馥，鼻观已先通。
同傅商翁何彦正舟中有怀辛好礼韵 其一
刘永之（明代）

浮云无定姿，青阳易消索。渡口人独归，雨中花尽落。

风急贾船稀，春寒客衣薄。所念同心友，天涯尚漂泊。
句 其六
田亘（宋代）

已呼白面书生去，更约青腰玉女来。
汉宫春 题美人画轴
李堂（明代）

月减梅妆，又春深燕雏，双飞帘幕。惊啼梦醒，懒动秋千彩索。

危楼欲上，奈腰围、瘦来非昨。凝伫久，广寒宫殿，微闻数声瑶鹤。

伊人惯寻欢乐。正骄驰玉勒，笑搴珠箔。谁怜眉翠远岫，遥岑映着。

苍苔绿润，雨初晴、闲阶步却。添新恨、蹊成桃李，敛黛对人依约。
送王司徒分韵得五字
石宝（明代）

在昔称高士，箕山及巢父。虽垂千载名，吾道固未取。

君臣义自重，岂得薄圭组。惟是勋业成，几微贵先睹。

二疏辞汉荣，季鹰怀吴土。司徒志亦然，百世殆同矩。

辛勤三十年，出身事清主。行者必有归，安得长伛偻。

明山有茅亭，亭南有瓜圃。象观有卷舒，理玩月三五。

始息负重肩，时与荷蓧伍。睡足江南春，无人报风雨。
水调歌头·重过钓台路
陈居仁（宋代）

重过钓台路，风物故依然。羊裘轩上，俯临清泚面孱颜。仰见先生风节，更有两公名德，冰雪照人寒。龙野方驰逐，鸿翼自孤骞。酹壶觞，追往昔，笑华颠。别来三纪，推排曾戴侍臣冠。惭愧君恩难答，聊复守符重绾，敢叹客途艰。少报期年政，行泛五湖船。
失调名
佚名（宋代）

万户与千门，驱傩鼎沸。
至阳山雨不得登韩文公书院
释今无（明代）

韩公书院在三峰，斜雨濛濛坭屐踪。数簋青蔬多守阃，一江寒浪印诗筒。

湿云断绩当山缺，水碓丁咚着晚舂。作令阳山仙不及，终朝閒卧对高松。
句 其四
翁定（宋代）

唤仆过林寺，逢僧问石桥。
秋日即事有怀黄任甫
张正蒙（明代）

开门凉气入，默默坐移时。
积雨逢初霁，斜阳照短篱。
交秋桐落早，闰月菊开迟。
朋好遥相忆，清尊何所期。
平居
王安国（宋代）

絺绤散薰风，平居触事慵。古今饶得失，义命孰违从。

水鸟迎秋舫，山花映夕舂。故乡图画见，生死愧尘容。
山中寒食
林逋（宋代）

气象才过一百五，且持春酒养衰年。
中林不是不禁火，其奈山樱发欲然。
偈颂一百零四首
释绍昙（宋代）

雕梁燕语，乔木莺吟。
秋田水足，麦岭云深。
声色纯真浑声色，无端花擘祖师心。
耳无轮，眼无筋。
优游子圣外，阆荡拾花针。
樊迪功挽诗
魏了翁（宋代）

白鹤招人反旧庐，奋人落落晓星疏。
正伤邢璧埋黄壤，又叹燕椿非老株。
不见登山灵运屐，空悬下泽少游车。
死於平世君奚憾，鸿雁嗸嗸未奠居。
六言二首
来梓（宋代）

叶淅历而争堕，菊徘徊而尚开。
流年逼人太甚，佳客折简不来。
绣菊
史铸（宋代）

寒葩缕缕结缃红，不待织针见巧工。
秋老从他宫线减，彩文翻喜入花丛。
长安即事
李频（唐代）

长遇豪家不敢过，此身谁与取高科。故园久绝书来后，

南国空看雁去多。中夜永怀听叠漏，先秋归梦涉层波。

愁人白发自生早，我独少年能几何。
彭府君夫人罗氏挽诗二首
李弥逊（宋代）

始讶生儿异，那知有母贤。
客无三至感，家独一经传。
恨锁鱼机帐，悲缠马鬣阡。
他年陈五鼎，清昼下云軿。
潚自剡川寄水晶蒲萄
楼钥（宋代）

马乳从他堆满盘，未如清嚼水晶寒。
固知一县蒲萄熟，不用劳人数间安。
次韵张顺之见寄
程洵（宋代）

诗翁老去百年灰，皮肤剥落真实在。诛茅筑室傍幽林，泉石烟云动光彩。

酸寒不作郊岛态，尚友渊明向千载。但欣妙语笔端生，不管流年暗中改。

邻家有景借脩竹，野径无风馥芳茝。人嫌柴门雀可罗，自倚奚囊富成海。

我闻公名嗟已久，向风每恨平生昧。袖诗过我岂宜蒙，公才较丕几十倍。

要从柳州斗雅健，未许公羊誇辨裁。别来又见秋风高，抵掌论文几时再。

尊中绿酒已堪酌，篱下黄花行可戴。幸无俗物恼幽人，祇可剧谈佳客对。

方侯况是社中酒，辨舌澜翻似秦代。公来当为折简呼，园有佳蔬更同采。

雅集何须画作图，风流自可追前辈。
山茶花
俞国宝（宋代）

玉洁冰寒自一家，地偏惊此对山花。
归来不负西游眼，曾识人间未见花。
书杭僧法惠事后见边郎中观音感应记
周紫芝（宋代）

眼中铁弹不辞枯，眢井重波事亦殊。不用三三前说法，要须六六后还珠。
雨後行郡圃
杨万里（宋代）

雨余行脚古城隈，为爱危亭首屡回。
无数菊苗齐老去，多时花径不曾来。
湖西杂感诗
释智圆（宋代）

直木风摧秋败兰，闲观庭际可长欢。
屈原溺水伍员死，孤洁由来独立难。
题施雅山所藏宋端孝公主所赋桂花诗便面手卷后就用其韵三首 其三
虞堪（明代）

天水双双桂影团，喜符佳谶上眉端。外家风采今犹在，长啸空山鹤发寒。
喜晤江南云 其一
旷敏本（清代）

喜见故人面，浑疑梦里看。不须论得失，且共讯平安。

往事棋残局，浮荣水旋澜。为君重感旧，双泪欲阑干。
闻子飞作谏官寄隐直
刘敞（宋代）

玉以二献珍，金以百鍊精。钱侯困踬时，讵免时俗轻。

感激生愤勇，辛勤就功名。居然取高第，自此凌诸生。

谏官近冕旒，地望临公卿。报国须荐贤，致君在举能。

萧朱尚结绶，张杜犹提衡。小雅纪伐木，微禽识同声。

此风久已无，贤者当肯行。念子早治装，复令世人惊。
寒雨怀空可亭却寄陈命美 其二
李之世（明代）

未知檐溜积，池水底般深。旧药应成次，新篁定出林。

萧清全洗俗，疏野最宜心。正有伊人想，冲烟未可寻。
浙江亭沙涨十里
张以宁（明代）

重到钱唐异昔时，潮头东击远洲移。
人间莫住三千岁，沧海桑田几许悲。
至楚怀慎汉公
吴则礼（宋代）

抱翁何许欲灌园，独怜帆腹会孤掀。
双轮有蒲良未好，束帛加璧安足论。
少日读书守贫巷，异时簪笔登修门。
相思徒吟老驼句，不见君来欲断魂。
答费祎
诸葛恪（两汉）

爰植梧桐，以待凤凰。有何燕雀，自称来翔。何不弹射，使还故乡。
甲寅春日江村即事三十首 其七
朱谋㬜（明代）

农家月令重阴晴，每看春图记五行。稻圃雨多嫌谷日，麦田风最怯清明。

占乌旧信江南俗，叱犊时闻谷口声。村市朝来竞箫鼓，朱幡使者远催耕。
秋江玩月歌王静斋中舍时在舟中
岑万（明代）

今夕此何夕，弄月江上秋。秋江水清浅，上有黄芦洲。

黄芦洲月来天上，倒景却向银河流。把酒问明月，清光今几何。

如何今年景，还比去年多。去年看月坐空阁，今霄看月临素波。

波光月色两相射，与君玩之发商歌。斟美酒，百千巡，鹔鹴解换玉楼春。

竹间村犬吠狺狺，山风飒飒吹残云，渔笛一声愁杀人。
赠刘介庵
张至龙（宋代）

一心忧道不开眉，懒扣黄扉谒故和。
有累只因难弃鹤，无疑何故苦求龟。
常厨饮食夷齐辈，晚笔文章汉魏时。
冷笑富家钱塞屋，兰亭谁更有真碑。
禅人并化主写真求赞
释正觉（宋代）

须发衰残，空山雪寒。
眉目清淡，野水秋还。
一念万年了尘劫，十方三世同正观。
翡翠天晴而清虚廓彻，珊瑚海月而光焰波澜。
现形说法应机感，笑指俱胝百草端。
读陶诗
赵崇嶓（宋代）

有篱可种菊，有琴可无弦。
适趣不待声，种菊真偶然。
南山有佳气，得意终忘言。
薄酣空庭中，一笑凉风前。
节妇诗
郑真（明代）

沧海无情波浪急，万里胡为远行役。北风高高望不归，鸳凤惟深泪双滴。

百年甘作未亡人，花香草色空复春。容颜惨淡废膏沐，妆台明镜荒浮尘。

孤灯夜长耿不寐，皓月当空霜满地。矫首沧溟愁奈何，化身安得如精卫。
寄慈恩寺郁上人
贾岛（唐代）

中秋期夕望，虚室省相容。北斗生清漏，南山出碧重。

露寒鸠宿竹，鸿过月圆钟。此夜情应切，衡阳旧住峰。
南园杂诗六首·莲房
司马光（宋代）

莲房前后熟，供啖不须齐。
肉嫩山蜂子，棱深天马蹄。
尚连余蕊在，深映乱荷低。
脆美知新采，近根犹带泥。
送司寇金公诗
祁顺（明代）

圣皇御极，治迈尧汤。水旱流行，伊数之常。维兹江右，民物阜康。

伊厄于水，复罹旱荒。蒸人嗷嗷，盗贼滋蔓。奏章上闻，当宁嗟叹。

曰吾赤子，曷遭此患。援溺救焚，义不可缓。爰命大臣，授以玺书。

有杰秋卿，来自南都。福星照临，甘雨随车。一方民命，徯公以苏。

公既至止，人心大慰。遄发公储，以周贫匮。宣德达情，兴利除弊。

忧国忘家，视民犹己。公帑几何，饥馁孔多。载经载营，以抚以摩。

如培粪壤，沃彼稿禾。如施药石，疗彼沉疴。蠲除租课，宽免徭役。

鹾司分利，关税移积。省礼缓刑，舍禁弛力。立赏劝分，具有典则。

剪盗锄强，邵农助耕。招徕逋亡，周恤孤茕。鉴空衡平，物无遁情。

禁止令行，民无卒争。期月之间，事将就绪。孰意亢阳，重虐兹土。

饥馑荐臻，民愈愁苦。室如悬罄，病愈危痼。旌节载留，多方计筹。

备尝勤劳，恒抱隐忧。章奏剀切，动于宸旒。言听计从，荒政益脩。

敛散惟时，通融是画。商旅旁招，邻邦肆籴。仓廪充盈，痹疠消释。

俾歉为丰，由公之力。维天有缺，石可补之。维民有艰，丹可寿之。

庖刃恢恢，邹谷熙熙。德叶人心，功在口碑。口碑伊何，歌颂载道。

百万生灵，蒙此大造。昔困饥寒，今则暖饱。昔忧剽掠，今则无挠。

公拜帝命，竣事还京。鱼龙先驱，鸾凤纷迎。帆经鄱湖，舟指金陵。

山川出色，草木知名。公不忘民，行且有疏。水利仓储，二事兼举。

任专其人，法以无蠹。匪图目前，经久为虑。维帝明哲，用贤不疑。

维公忠诚，功烈有辉。章江瀰漫，庐阜崔嵬。邦人之思，曷有已而。
吴守戎招集寿佛阁
黄公仪（明代）

新筑禅林傍水隈，北城连骑快追陪。正逢过雨频挥麈，有约观追复举杯。

难向风尘嗟吏隐，便于词赋识仙才。须臾霁月山头见，似共慈云落上台。
苏台怀古
吴殳（明代）

秋风槭槭雨潇潇，追叹先王气正骄。壮士短箫吴市乞，美人雄剑越溪邀。

三更姓馆樽前蜡，千载胥江月下潮。只有忠祠今尚在，行人指点过皋桥。
和王观复洪驹父谒陈无己长句
黄庭坚（宋代）

陈君今古焉不学，清渭无心映泾浊。
汉官旧仪重九鼎，集贤学士见一角。
王侯文采似於菟，洪甥人间汗血驹。
相将问道城南隅，无屋正借船官居。
有书万卷绕四壁，樵苏不爨谈至夕。
主人自是文章伯，邻里颇怪有此客。
食贫各仕天一方，佳人可思不可忘。
河从天来砥柱立，爱莫助之涕淋浪。
题真趣卷
苏葵（明代）

彼美慕陶人，往往犹羹墙。见山诵陶诗，对菊倾陶觞。

纷纷与时偕，谁能出羲皇。公方崇大朴，混沌何曾亡。

游神汗漫境，脱屣傀儡场。寄声谢偃师，巧绝伪自彰。

莫辨仙与人，仙在人中藏。吾意能契之，吾言不能扬。
登善精舍葺治苟完七小诗以写予怀 其四
张雨（元代）

玉钩桥水如凝碧，才过床头写瀑雷。恰是东风太薄劣，逆流花片出墙来。
梅 其二
张镃（宋代）

驱鹤松门去却回，似知草际有香来。青条红眼才窥煖，拄杖先𢬵费绿苔。
夔州竹枝歌九首
范成大（宋代）

瘿妇趁墟城里来，十十五五市南街。
行人莫笑女麤丑，儿郎自与买银钗。
雪夜郊行口号
王汝璧（清代）

梦向瑶阶月下行，相逢人是许飞琼。含春笑语空千里，莹骨清寒过一生。

定有云归三峡远，那无衣似五铢轻。不知邓尉梅花色，何似燕台柳絮情。
谢王立之送蜡梅五首
晁补之（宋代）

去年不见蜡梅开，准拟新年恰恰来。
芳菲意浅姿容淡，忆得素儿如此梅。
赠子元龙贡士别并柬刘云章
刘崧（元代）

畸人昧达识，閒居缅良时。感我平生友，贲然发幽思。

昔别怆徂冬，兹来遂前期。交交中林鸟，濯濯垂柳枝。

光仪蔚以都，流响一何悲。运移惕年迈，契合欣道夷。

岂曰郁冲抱，写之在相知。谁为缁磷尤，式秉金玉资。

苦志谅所存，高风宁独隳。执手不忍别，扬尘正交岐。

岩构足自栖，食场焉可维。大江抱群山，流波浩东驰。

旷野日载阳，微阴复凝滋。人生有显晦，宁受外物移。

寄言谢同志，永以慎于斯。
横望巡检司
于谦（明代）

独倚危谯拭远眸，青山环合白云浮。孤标中断分南北，半是覃怀半泽州。
送玄阳道人
李之世（明代）

玄阳道人冰雪姿，铜冠羽扇鹤氅衣。庞眉斑鬓貌婴儿，三花聚氅施华滋。

庐中丹阙白玉墀，骖驾素鸾驭赤螭。昔在终南采蕨薇，今向罗浮撷紫芝。

相逢石上歌竹枝，挥手云山从此辞。
再和古梅
苏泂（宋代）

和羹之说昔有闻，岂得不如鲁泮芹。
闻名尚救渴将军，会稽竹箭胡能群。
初花的皪美无度，情事淡泊春空云。
树犹如此人何堪，再三叹息殷仲文。
江南晚生敬耆旧，汲水封植敢不勤。
清霜既降河水涸，笑持双鬓举似君。
人间凉燠易更变，有底寒谷回氤氲。
神奇正尔出臭腐，枯木何怪生奇芬。
诸生径登李杜坛，此老行策伊傅勋。
吾诗称赞愧不足，举止羞涩如羊欣。
寄元孚道人
陈陶（唐代）

梵宇章句客，佩兰三十年。长乘碧云马，时策翰林鞭。

曩事五岳游，金衣曳祥烟。高攀桐君手，左倚鸑鷟肩。

哭玉秋雨中，摘星春风前。横輈截洪偃，凭几见广宣。

尔来寤华胥，石壁孤云眠。龙降始得偈，龟老方巢莲。

内殿无文僧，驺虞谁能牵。因之问楚水，吊屈几潺湲。
咏千叶缃梅 其四
张镃（宋代）

光摇层蕊望晴花，谁把鹅黄染练纱。已是被香侵到骨，不须呼酒但烹茶。
念奴娇
秦观（宋代）

夜凉湖上，酌芳尊，对此一轮皓月。岁月匆匆人老大，又近中秋时节。夜气泬，湖光旷邈。风舞萧萧叶。水天一色，坐来肌骨清彻。

自念尘满征衫，无人为浣，洒泪今成血。玉兔银蟾休道远，不识愁人情切。绣帐香销，画屏烛冷，此意凭谁说。天青海碧，枉教望断瑶阙。
金菊对芙蓉 层云阁阴，春寒不休，年年梅子黄时，客怀如是
蒋春霖（清代）

日澹还收，云低不落，轻寒轻暖轻阴。正珠弦响涩，宽褪湘琴。

兽炉潮晕香迟起，似泼水庭户愔愔。疏帘影里，昼长人懒，都恋香衾。

费尽春深春浅，把春人酿作、梅子酸心。怕东风去后，梦更难寻。

近来天亦愁如睡，锁山眉、雨意沈沈。无端送别，絮飞花落，偏是而今。
爽口吟
邵雍（宋代）

爽口之物少茹，爽心之行少虑，
爽意之言少语，爽身之事少做。
经华阴时当腊月十八日忽忆唐人腊尽促归心行人及华阴之句字字凑合遂逐字成十绝 其九
邓云霄（明代）

十丈红莲花，凌空生太华。仙人持作舟，直泛蓬瀛下。
泗州山
王献臣（宋代）

大石小石皆罗列，造化安排非人设。
覆者如轩深者洞，方者如屏平者席。
可以安尊罍，可以横琴瑟。
天边乌兔眼前飞，海上波澜掌中白。
庚子三月二十七日又易守当涂四月十一日发辞
岳珂（宋代）

九重旒冕真知己，几度弓旌忆款门。
素志不为温饱计，赤心未报圣明恩。
鹤汀云雨暮应卷，牛渚风烟秋欲昏。
休向长江问陈迹，浮梁孤塔不堪论。
赠贾黄中
李昉（宋代）

七岁神童古所难，贾家门户有衣冠。
十人科第排头上，五部经书诵舌端。
见榜不知名字贵，登筵未识管弦欢。
从今稳上青云去，万里谁能测羽翰。
题嘉兴永乐院檇李亭
梅尧臣（宋代）

土化吴王甲，骨朽越王兵。
五月菖蒲草，千年檇李城。
蒲根蛙怒菖，城中乌夜鸣。
吴越灭已久，客心空屏营。
落日孤亭间，悠悠锺磬声。
绍兴以后时享二十五首
真宗（宋代）

至哉帝德，乃圣乃神。
恭已南面，天下归仁。
历年长久，垂裕后人。
祀修旧典，实命维新。
踏莎行（山居十首）
张抡（宋代）

朝锁烟霏，暮凝空翠。千峰迥立层霄外。阴晴变化百千般，丹青难写天然态。

人住山中，年华频改。山花落尽山长在。浮生一梦几多时，有谁得似青山耐。
赠蜀僧钦师
高斯得（宋代）

天台招提薮，我常避其尘。
夫岂无名缁，近腻终汗人。
衲子来西州，见之独情亲。
岂惟枌社意，亦喜丛林声。
钦公惜我去，索赠良殷勤。
子道我弗学，安能淑而身。
虽然第一义，儒释曾何分。
要踏石头路，须还铁脚根。
题洞云耕隐卷
王恭（明代）

悠悠江上云，落落洞中叟。老大还耕谷口田，风流亦种柴桑柳。

萧散孤云野鸟边，夕阳门巷桔槔悬。秋风落叶黄花酒，盘石垂萝白日眠。

晓篱野菜迎霜绿，晚饭山厨旋蠹谷。羞逐邻翁日贩缯，懒随年少时干禄。

门前春雨泥复深，辛苦由来不愧心。鹿门向在云深处，刘表殷勤那得寻。
吴门次韵颐刚严陵留别过新安
许及之（宋代）

功名破甑等虚空，身世随缘邴曼容。行色过于秋澹薄，离情恰似酒醇浓。

想君时看水西景，顾我方听夜半钟。莫计升沉须强饭，男儿爱惜鬓星松。
赠姑子王师孟
钱忠（宋代）

水国神仙宅，吾今过此中。长桥千古月，不复怨春风。
岭下桃花作澹红色绝可爱因作绝句
张九成（宋代）

江北桃花色颇穠，不堪凡陋也春风。
谁知岭下新来样，故作宫妆澹水红。
游北岩
刘子翚（宋代）

溅溅小水暗通池，熠熠高花乱出篱。
知有精庐潜寂寞，更忻蜡屐共襟期。
茗芽未辨三汤试，麦饼先尝十字炊。
几许幽奇待知已，品题政在一篇诗。
投王饶州日勤四首
赵蕃（宋代）

使君本是经邦手，聊为疲民滞一方。
直道正声谁可拟，百年文正故堂堂。
闰七月十五日夜泊沧州看月
章恺（清代）

鳌背西风蓬岛客，扁舟来看长芦月。海霞销尽暮天高，万里秋芦铺玉雪。

静浪初惊琼塔浦，浑波亦作冰壶洁。樯镫岸火两微茫，烟笛风讴共清绝。

我从抱病红梨馆，屈指清蟾几圆缺。三年江海未归心，今宵合共灵娥说。

白蕉两袖太凄冷，绿蚁一樽相映热。夜深凉水浸般窗，梦绕仙人白银阙。
念奴娇（寄仙岩辛承旨）
蔡楠（宋代）

碧梧转影，正露冷天高，凉生襟袖。此夕清辉，谁信道、夜色居然如画。玉斧重修，宝奁初启，万里寒光透。将军高会，翠鬟争劝尊酒。

遥想地近仙丘，碧山高处，引手攀星斗。醉嘱姮娥，惟但愿、月与佳人长久。罗覆银鞍，雨抛金甲，赢得诗千首。掀髯一笑，此怀人解知否。
和李智伯病中书事四首 其一
谢薖（宋代）

多病过嗟蒲柳弱，故交闻似曙星疏。逢人休问金篦术，杀简宜希石室书。
七夕示翰君
吴怡（清代）

画屏无睡怯新凉，秋点听残夜未央。耿耿银河望灵匹，娟娟素月照流黄。

星盟钿盒应珍重，石赠支机事渺茫。为恐良时容易尽，绿章愿乞此宵长。
寄韩玉玙二首
董嗣杲（宋代）

郭北下湖枕苍绿，书屋奈此五月溽。
凉台水榭自柳阴，独敛修程困羁束。
心心岩峰不得住，瀑声萦回梦不足。
世故屈折歌刺促，谁识其人美如玉。
饮陆启孙含青轩和方司训韵
郭谏臣（明代）

地据湖山胜，诛茅结小亭。檐前芳草绿，座上远山青。

花月春游倦，茶烟午梦醒。蟠螭来较晚，香坠锦云屏。
嘉定巳巳立秋得膈上疾近寒露乃小愈
陆游（宋代）

束书不观万事休，谁令识字惹闲愁？胸中作祟知何物，不是当年老督邮。
赞丰干寒拾虎四睡图
释月涧（宋代）

虎依人，人靠虎，一物我忘亦汝，肚里各自惺惺。且作团打觉睡，谁管人间今与古。
锦带佩吴钩
张友正（唐代）

带剑谁家子，春朝紫陌游。结边霞聚锦，悬处月随钩。

彩缕回文霞，雄芒练影浮。叶依花里艳，霜向锷中秋。

的皪宜骢马，斓斒映绮裘。应须待报国，一刎月支头。
襄阳晤罗澹村同年留宿郡斋因登孟亭
朱琦（清代）

旧好伸难黍，风流见孟亭。松云栖岘首，草阁聚春星。

太白诗谁敌，羊公涕尚零。南山归未得，遥望鹿门云。
海棠
巩丰（宋代）

衔子来东海，仙巢有凤雏。
华开新棣萼，莟结涉茱萸。
富贵天专与，娇柔韵不粗。
轻盈飞燕赵，韵丽彩鸾吴。
入谱虽千品，倾城但一株。
雾藏云体魄，霜染雪肌肤。
酒晕欺西子，冰姿笑藐姑。
暖风唇破玉，寒雨泪凝珠。
蝶喜穿油幙，蜂羞赋密租。
叶如疎复密，香似有还无。
净灌岷江锦，浓施禁国朱。
欲眠须客去，佯醉索人扶。
剑外空逢杜，黄州却遇苏。
已多归绮绣，唯未入氍毹。
金谷非佳妾，雕阴是丑奴。
自珍红颊辅，应怪白髭须。
照树呼银烛，浇丛命玉轳。
有诗曾送别，无力为嘘枯。
尤物空凡马，芳春过白驹。
尚凭花藻鉴，摘句已成图。
隆庭竹至四绝句 其一
洪适（宋代）

忆昨分抄种树书，三荆今古美同株。闲将草木供诗戏，待把渔樵足画图。
入江西界
项安世（宋代）

行过中村五里头，湖南地尽到袁州。
荆南更在湖南外，一片白云天际浮。
送李希颜
谢逸（宋代）

长安少年清似玉，腰垂黄金双鬓绿。
吹嘘气焰高岑楼，胡不容鬓置一足。
脑脂遮眼卧三年，满榻秋风对修竹。
户内殷殷金石声，牙签插架三万轴。
笺诗作传起凡例，断简残编纷在目。
题舆粤国正秋风，石瘦水清山诘曲。
先声霹雳挟仁气，父老欢呼胥吏肃。
莫思莼菜赋归欤，天上要鬓调鼎餗。
奉挽近故制置侍郎畏斋先生吴公 其三
度正（宋代）

当年王事急，盛夏叹驰驱。振铎宣皇化，登车礼硕儒。

薛公推一范，张老得三苏。扰扰成何事，千年美意俱。
烟霞洞四首 其二
丘处机（宋代）

白石磷磷绕洞泉，苍松郁郁锁寒烟。碧桃花发朱樱秀，别是人间一洞天。
禅人并化主写真求赞
释正觉（宋代）

心空月高，发白雪饶。
气吞百川兮其口如海，浪卷万里兮其舌翻潮。
一句直指，三乘独超。
忽雷破蛰起平地，赤脚踏虹登九霄。
影草笑无术，烂柯知有樵。
喜乐吟
邵雍（宋代）

生身有五乐，居洛有五喜。
人多轻习常，殊不以为事。
吾才无所长，吾识无所纪。
其心之泰然，奈何人了此。
次韵何文缜种竹
韩驹（宋代）

杜陵穷老觅桤栽，不似何郎种笛材。三径莫忧荒草合，一樽如与故人开。

未堪急雨枝枝打，便有幽禽日日来。坐诵东坡食无肉，诗肠日午转饥雷。
奉和九日幸临渭亭登高应制得风字
李迥秀（唐代）

重九临商节，登高出汉宫。正逢萸实满，还对菊花丛。

霁云开就日，仙藻丽秋风。微臣预在镐，窃抃遂无穷。
次韵林仲和筠庄
李弥逊（宋代）

琐碎金中踏薜萝，出云苔壁手摩挲。
飞鸿送尽不知暝，乌鹊窥林日下坡。
丰必强母郭氏挽辞
史浩（宋代）

汾阳遗泽渺千春，来配名家德有邻。蟾窟初看攀桂子，萱堂忽失断机人。

秀眉影属霜缣净，斜日风开丹旐新。锦轴已闻生命诰，赠黄从此踵松筠。
送亚匏之粤东 其一
孙文川（清代）

仅从虎口剩余生，又被饥驱万里行。故国河山方百战，残年风里竟孤征。

轻肥岂是无同学，鸡黍何时践耦耕。强欲留君留不得，一帆天际若为情。
次韵赵漕 其一
张栻（宋代）

中宵忧岁不成寐，一雨为霖敢自虞。应是行台借馀润，故教均泽及樵苏。
闺怨无闷
程垓（宋代）

天与多才，不合更与，＿柳怜花情分，甚总为才情，恼人方寸。早情春残花褪。也不料、一春都成病。自失笑，因甚腰围半减，珠泪频＿。

难省。也怨天、也自恨。怎免千般思忖。倩人说与，又却不忍。拚了一生愁闷。又只恐、愁多无人问。到这里，天也怜人，看他稳也不稳。
与龚子敬同赋
郭麟孙（元代）

清游及新霁，缓步得嘉宾。古木寒泉寺，鸣鸠乳燕春。

山行六七里，舟受两三人。总是曾经处，何须更问津。
送张仲若司马开府云中
梁清标（清代）

甲帐风清昼不欢，壮君三十早登坛。每烧北阙莲花炬，俄进西台獬豸冠。

组练千群应变色，塞垣六月自生寒。居庸关外山形峻，涿鹿云开驻马看。
镜园篇为刘百世赋园傍湖水故名
邓云霄（明代）

谁家池馆好乘凉，正忆临流一漱芳。骑马红尘元市郭，入门绿野变江乡。

江乡乱水侵花径，淡扫明湖开晓镜。河伯轩窗忽倒翻，鲛人帘户相辉映。

空阔望霏微，盘龙昨夜归。彩鸾云外舞，金鹊影中飞。

地为玉匣天为盖，雾幌霞绡无粉绘。宝靥平分杨柳眉，菱花半罥芙蓉带。

一片寒光散夕阴，四规气色自萧森。夷则会闻沉井底，玄冥今见出江心。

井底与江心，依希通贝阙。玳瑁高台能□风，珊瑚小架偏横月。

澄明天水两相和，黛敛亭亭洛浦波。雨过似经神女照，烟消恍被仙人磨。

御沟流出帝城东，知有清辉接魏宫。已占湖光燕市外，何须敕赐剡川中。

季真风调如之子，水镜先生差可拟。炯炯虚襟照胆肝，泠泠雅韵无尘滓。

留宾杯酒泛涟漪，风急台高冷浸肌。座上恐逢苍水使，檐前休挂白龙皮。
戏改杜赠郑广文诗
王洙（宋代）

景纯过官舍，走马不曾下。
蓦地趁朝归，便遭官长骂。
万侍御赴判剑州过金陵有赠
汤显祖（明代）

紫气通华岳，黄图辟草莱。地遥金柱接，天广玉门开。

雪岭燕支逼，湟池曳落回。安攘余上策，驾御失雄猜。

世数鸣沙积，风烟垒壁摧。奸阑嫌说剑，断道怯行枚。

倍有金缯去，毫无善马来。市和虚内帑，买爵富中台。

醉吏囊谁问，疲儒毂浪推。虏王迎后佛，胡妇戏前媒。

席暖戈犹枕，盟寒堑欲灰。饮河清渭赤，食月白星灾。

万里城危蹙，三公网数恢。借筹沉汉幄，折槛起云台。

字挟披肝苦，章飞战血哀。叫阍心展转，卧阁语徘徊。

鬼谒能炀日，神奸不畏雷。绣衣翻远影，封事委浮埃。

墉隼掀难下，台乌落未回。敌人乘障舞，壮士隔河咍。

朝露商君药，章江蜀汉材。燕矶朝耽语，牛渚夜星陪。

色笑谁双枕，心知且一杯。烛开燕黯淡，车入剑摧颓。

角韵寒吟彻，鸡声暗舞催。春王回斗柄，月将在河魁。

冰雪阴将解，风云气似培。秦中初折柳，江外与题梅。

去色连云栈，归心滟滪堆。参军髯自好，洒洒绝伦才。
甥馆五首
许月卿（宋代）

月色真图画，风声古瑟琴。
月风天地职，风月圣贤心。
竹砌水如璧，梧罔朋盖簪。
不须联句得，天籁竹梧吟。
答人见寄
邵雍（宋代）

鬓毛不患渐成霜，有托琴书子一双。
既乏长才康盛世，无如高一卧南窗。
明知筋力难为强，犹说云山未树降。
多谢故人相爱甚，辙鱼幸免困西江。
邓州城楼
陈与义（宋代）

邓州城楼高百尺，楚岫秦云不相隔。
傍城积水晚更明，照见纶巾倚楼客。
李白上天不可呼，阴晴变化还须臾。
独扶栏干咏奇句，满楼风月不枝梧。
朔方书事
张蠙（唐代）

秋尽角声苦，逢人唯荷戈。城池向陇少，岐路出关多。

雁远行垂地，烽高影入河。仍闻黑山寇，又觅汉家和。
南楼
何麒（宋代）

武昌形势凤凰边，万里长江落槛前。
笑杀元规乱天下，南楼何藉此人传。
书倪氏经锄堂
王恭（明代）

西邻无牛长苦辛，东邻多牛今家贫。儿孙生小不识字，头白终为畎亩民。

君家累叶皆儒雅，岂学邻翁但耕稼。数亩荒畦手自锄，一卷遗经坐仍把。

厨中有粟床有书，万事浮云心澹如。向人懒掉仪秦舌，避世翻轻沮溺徒。

方今圣代多推毂，玉帛戋戋贲幽谷。我亦休耕汶上田，与尔相期在乔木。
次韵和吴冲卿伤何济川
梅尧臣（宋代）

生爱虚名苦辩亡，沦精竭智可哀伤。
谁将事附三公传，自有文夸古战场。
坟土未乾还卜穴，挽声才绝又新章。
是非从此方应定，弟子犹争左氏长。
甲申宁庙挽词 其一
李曾伯（宋代）

德化勤三纪，仁声溢九州。浣衣昭禹俭，昃食轸文忧。

润色恢鸿业，艰难启燕谋。中兴宗汉庙，端自敬天休。
石桥
赵抃（宋代）

晓登山阁一炉香，瞻企神僧到上方。人度石桥何所畏，如来原是世津梁。
长乐閒赋 其六
黄裳（宋代）

地傃东南一角垂，百川梦处势随堤。满帆风力人航海，七日游吴尚说迟。
自赋大隐
邓深（宋代）

柴门虽设日常关，只有琴书几案间。
屋宇无多聊近市，尘埃不到即深山。
悠悠世事非吾事，往往云闲是我闲。
出处尚疑陶靖节，倦如飞鸟始知还。
送朱越
王昌龄（唐代）

远别舟中蒋山暮，君行举首燕城路。

蓟门秋月隐黄云，期向金陵醉江树。
履道书斋植竹甚茂用韵寄之十首 其五
释德洪（宋代）

晓庭蒲叶翻，天涯归梦远。尚记泊舟时，隔水桑婉婉。
过樊山
薛季宣（宋代）

谁将春信过中江，草木无情取次芳。装罢美人梅破额，愁成行客柳牵肠。

江滩凿凿添新涨，沙塞茫茫反夕阳。款段趷梯樊岭道，几多畦町杂苍黄。
论语绝句一百首
张九成（宋代）

丘何为佞乃栖栖，此语深怜及仲尼。
犹乃从容言疾固，胸中荡浩不容窥。
古梅
萧德藻（宋代）

百千年藓著枯树，一两点春供老枝。
绝壁备声那得到，直愁斜日冻蜂知。
送常上人归黄龙省侍昭默老
释德洪（宋代）

心花发明照十方，死生窟宅无隐藏。此老唾笑生馨香，法中骨髓僧中王。

平生一子传馀芳，譬如少林有神光。只今孤愤昭默堂，天魔外道走且僵。

梦寐想见犹清凉，况子径归侍其傍。明日扁舟浮渺茫，我不得俱空叹伤。

但馀一句烦寄将，幕阜山前为举扬。仰山久不见临济，瘦损法身三尺长。
读于公堂记寄孙
王十朋（宋代）

于公治狱多阴德，温靖居朝止肉刑。鄱水同僚温靖后，于公堂记有芬馨。
和曹光道风拔三桧
梅尧臣（宋代）

飘风西北至，树苦万繂牵。
君家三古桧，繁根龙蛇缠。
其固谓不拔，朱栏拥青塼。
今同秀林木，摧倒谁复怜。
安得百力士，扶持尚可全。
慎勿伐作薪，岂无庭燎然。
崇恩太后升袝十四首
真宗（宋代）

[黄钟宫二奏]閟宫有侐，堂筵屹崇。
灵徽匪遐，精诚感通。
苾芬维时，登兹明祀。
冷然云车，有来其驭。
和张季友正夫归因为诗寄
彭汝砺（宋代）

曲曲幽林远远山，归与谁得似公安。定为五柳先生传，应笑三年博士官。

上国尘沙随马箠，长溪风浪属渔竿。秋风喜得音声到，起对青灯子细看。
命妓盛小丛歌饯崔侍御还阙
李讷（唐代）

绣衣奔命去情多，南国佳人敛翠娥。

曾向教坊听国乐，为君重唱盛丛歌。
琼花
王令（宋代）

无双亭下枝，密密复稀稀。
蚌碎珠骈出，须牵蝶合围。
会须珍作宝，常恐散成飞。
况是东风後，游人莫易归。
满江红 其一 初伏雨中，上幸宣武门观洗象，闻信趋至，乘舆已返，象亦洗毕矣。赋以寄概
宋荦（清代）

伏日炎蒸，长安道、喧传洗象。正翻盆急雨，御河新涨。

隔岸乍闻吹画角，归途已见排仙仗。有乌蛮、赤脚跨将来，岿然状。

飞楼启，乘舆上。天颜喜，宸游畅。奈冲泥后至，翠华徒望。

暮返柴扉仍寂寞，吟成斗室添萧爽。笑吾生、万事总蹉跎，休痴想。
醉花阴·薄雾浓云愁永昼
李清照（宋代）

薄雾浓云愁永昼，瑞脑销金兽。佳节又重阳，玉枕纱厨，半夜凉佳透。(厨 通：橱；销金兽 一作：消金兽)
东篱把酒黄昏后，有暗香盈袖。莫道不销魂，帘卷西风，人比黄花瘦。(人比 一作：人似)
采菱曲
曹勋（宋代）

修渚通阿阁，兰舟饰翠旗。
吴姬年十五，乘舟泛绿池。
菱花羞宝靥，皓腕发斜晖。
行歌櫂船去，不觉白鸥飞。
洪武六年五月初一日早朝奉天殿西域国师来朝盖前代所未有也目击盛事因赋
贝琼（元代）

中天宫阙绚琉璃，五丈高悬日月旗。天子万年当玉座，国师五日拜丹墀。

御炉不断龙涎喷，宫扇初交雉尾移。江海小臣陪百辟，白头今日睹朝仪。
读孙子尚旧所寄书
王十朋（宋代）

故人之书不易得，片纸只字皆可惜。收拾永为巾笥藏，纵得千金不愿易。

开缄展转时一读，读未能终泪横臆。之人门地盛衣冠，万里家居帝王宅。

干戈缭绕飘吾乡，倾盖论交似畴昔。我年初冠君犹少，握手游从忝联璧。

金溪风月供醉吟，君唱我酬常即席。君诗句句清且新，高压曹刘倒元白。

我才短浅何足论，彊伴宁容小生敌。追风骏足横海鳞，暂困盐车与污泽。

掉头一去不可寻，南北茫茫烟水隔。往年雁字时复传，近日诗筒杳难觅。

眼中不见故人面，纸上空怀故人迹。人生会合能几回，一别八年同瞬息。

我去无由君不来，尊酒相逢更何夕。
七夕月下诗
王僧达（南北朝）

远山敛氛寝，广庭扬月波。气往风集隙，秋还露泫柯。

节期既已孱，中宵振绮罗。来欢讵终夕，收泪泣分河。
拟岘亭诗
马之纯（宋代）

吾县西岘峰，亭以拟岘名。
尝见父老说，寺中有碑铭。
昔晋殷仲文，作郡有政声。
去而人思之，屐齿有余荣。
作闻诸老说，此事不可凭。
臣子从弑逆，罪合五鼎烹。
桓玄在荆州，世为晋公卿。
一朝睨汉鼎，举兵向金陵。
是时殷仲文，实守新安城。
弃郡以从玄，惟欲事逆成。
策命九锡文，未到先经营。
桓楚既窃位，寝所地忽崩。
仲文于此时，巧言如簧笙。
其后玄事败，奔走向南荆。
仲文忧不免，奉二后还亦。
叛晋复叛玄，鼠雀同偷生。
寄奴后代晋，又欲居朝廷。
出为东阳郡，怏怏无好情。
尝览镜自照，不见头颅形。
岂非从逆者，未诛先受刑。
无忌牧荆州，仲文尝趋迎。
便道不过府，无忌殊不平。
言于宋武帝，此辈谋举兵。
宋武尽族诛，流血几成坑。
襄阳羊叔子，当世之豪英。
不当拟其名，流传污吴宁。
疑别一牧守，偶与同名称。
此名若果然，山鬼怒非轻。
缅想唐戴令，政声极铿鍧。
曾有长源碑，在夫子庙庭。
曷易曰戴岘，庶以慰编氓。
称之名义当，兼可怡山灵。
尝读晋宋书，抵掌气填膺。
安得仍拟岘，千载愚民生。
咏兰诗
萧察（南北朝）

折茎聊可佩，入室自成芳。开花不竞节，含秀委微霜。
蓦山溪·潮平风稳
洪瑹（宋代）

潮平风稳，行色催津鼓。回首望重城，但满眼、红云紫雾。分香解佩，空记小楼东，银烛暗，绣帘垂，昵昵凭肩语。关山千里，垂柳河桥路。燕子又归来，但惹得、满身花雨。彩笺不寄，兰梦更无凭，灯影下，月明中，魂断金钗股。
题酒家
韦庄（唐代）

酒绿花红客爱诗，落花春岸酒家旗。

寻思避世为逋客，不醉长醒也是痴。
次韵十绝·休官
楼钥（宋代）

人生宁问草堂资，乞得闲身且径归。
慙愧舅甥俱就隐，澹然相对两忘机。
喜雪
王珪（宋代）

大野重阴合，危楼远望迷。
风兼万籁响，天与四溟低。
病树先春发，惊乌未晓啼。
好同伊水客，香阜访灵棲。
菩萨蛮（十五夜，昌甫约赋，寄刘簿）
韩淲（宋代）

聚星亭下书堂水。冬来欲问梅花使。圭撮是何官。人间有底难。

章泉词和去。交道元如故。转眼岁将穷。溪头鹤发翁。
又次韵三绝 其三
李之仪（宋代）

旱日能诗传信，新来投笔从班。身世且依魏阙，烟云休恋钟山。
山中五绝句。洞中蝙蝠
白居易（唐代）

千年鼠化白蝙蝠，黑洞深藏避网罗。

远害全身诚得计，一生幽暗又如何。
览镜
陈守一（明代）

缘何愁绪剧，览镜鬓如斯。面目空相识，肝肠那得知。

云霞怜幻影，松柏愧芳姿。独有天边月，清光似旧时。
华亭百咏·南庵
许尚（宋代）

施水功成后，眈眈梵宇深。
升堂瞻貌象，默会祖师心。
和陈主咏镜诗
孔范（南北朝）

虎贲愁兴日，龙镜览颜时。怀恩未得报，空叹发如丝。
送僧
朱松（宋代）

空中世界纷河沙，不知底处为天涯。乾坤百亿在指掌，触处与子同一家。

云何犹作去来想，千里一跌毫釐差。坐令契阔费星纪，岭云欲寄山川遐。

拨眉相对此何日，丈室净扫馀天花。诗豪辨舌久投阁，万窍寂历风无哗。

为君游戏出三昧，妙处那复相聱牙。往将妙响应空谷，一任飞锡凌苍霞。
观水叹二首
杨万里（宋代）

我方卧舟中，仰读渊明诗。
忽闻滩声急，起视惟恐迟。
八月溅飞滩，清览良独奇。
好风从天来，翛然吹我衣。
凉生固足乐，气变亦可悲。
眷然慨此水，念我年少时。
迄今四十年，往来九东西。
此日顺流下，何日泝流归。
出处未可必，一笑姑置之。
水龙吟
王哲（金朝）

若修仙子圆成，永真诚做他上士。明明了了，惺惺洒洒，搜寻妙旨。

决烈回头，是自不肯，拖泥带水。便斩钉截铁，尘缘悉屏，无挂碍，做清泚。

得长生久视。更盈盈、行功齐至。频频嘱付，一灵耀、金光早起。

五彩同如此。相扶助入丹霄里。有青童接引，前来迎迓，执琼瑶蕊。
题画
刘孚京（清代）

觚棱寒日闇重闉，记隐金门几度春。却为丹砂乞句漏，似闻人诵《北山文》。
张世清爱竹轩
张宁（明代）

辞官归故里，种竹已成林。扫叶容春笋，编篱护晚阴。

清风如有意，明月本无心。几度临轩坐，烟消綵凤吟。
和沈石田落花诗
唐寅（明代）

万紫千红莫谩夸，今朝粉蝶过邻家。
昭君偏遇毛延寿，炀帝难留张丽华。
深院青春空白锁，平原红日又西斜。
小桥流水闲村落，不见啼莺有吠蛙。